Komisjoni otsus,

29. aprill 2004,

milles sätestatakse üleminekumeetmed, mida Küpros ja Eesti kohaldavad Euroopa Parlamendi ja nõukogu määruse (EÜ) nr 1774/2002 kohase loomsete kõrvalsaaduste kohapealse põletamise või matmise suhtes

(EMPs kohaldatav tekst)

(2004/467/EÜ)

EUROOPA ÜHENDUSTE KOMISJON,

võttes arvesse Eesti, Küprose, Leedu, Läti, Malta, Poola, Slovakkia, Sloveenia, Tšehhi ja Ungari ühinemislepingut, eriti selle artikli 2 lõiget 3,

võttes arvesse Eesti, Küprose, Leedu, Läti, Malta, Poola, Slovakkia, Sloveenia, Tšehhi ja Ungari ühinemisakti, eriti selle artiklit 42,

ning arvestades järgmist:

(1) Vastavalt Euroopa Parlamendi ja nõukogu 3. oktoobri 2002. aasta määrusele (EÜ) nr 1774/2002, milles sätestatakse muuks otstarbeks kui inimtoiduks ettenähtud loomsete kõrvalsaaduste sanitaareeskirjad, [1] võib teha erandeid seoses loomsete kõrvalsaaduste hävitamisega piiratud tingimustes kohapealse põletamise või matmise teel. Samuti nähakse kõnealuse määrusega ette, et erandit ei tohi teha nende loomade suhtes, kelle puhul kahtlustatakse nakatumist transmissiivsesse spongioossesse entsefalopaatiasse (TSE) või kelle puhul TSE on ametlikult kinnitatud.

(2) Komisjoni 12. mai 2003. aasta määruses (EÜ) nr 811/2003, millega rakendatakse Euroopa Parlamendi ja nõukogu määrus (EÜ) nr 1774/2002 seoses kalade liigisisese ringlussevõtu keelu, loomsete kõrvalsaaduste matmise ja põletamise ning teatavate üleminekumeetmetega, [2] sätestatakse loomsete kõrvalsaaduste kohapealse põletamise või matmise osas määruse (EÜ) nr 1774/2002 kohaselt tehtavate erandite rakenduseeskirjad.

(3) Küprosel ja Eestil ei ole 1. mail 2004 toimivaid loomsete kõrvalsaaduste kogumissüsteeme, mis võimaldaksid kõnealusel kahel uuel liikmesriigil järgida loomsete kõrvalsaaduste hävitamise eeskirju määruse (EÜ) nr 1774/2002 alusel. Seepärast on vaja sätestada üleminekumeetmed, et võimaldada Küprosel ja Eestil jätkata loomsete kõrvalsaaduste kohapealset põletamist või matmist kuni 1. jaanuarini 2005.

(4) Üleminekuajal peaksid Küpros ja Eesti võtma vajalikud meetmed, et vältida inimeste või loomade tervise ning keskkonna ohtu seadmist. Järelikult tuleks seoses loomsete kõrvalsaaduste kohapealse põletamise või matmisega määruse (EÜ) nr 1774/2002 kohaselt tehtud erandite suhtes kohaldada asjakohaseid rakenduseeskirju.

(5) Käesoleva otsusega ettenähtud meetmed on kooskõlas alalise toiduahela ja loomatervishoiu komitee arvamusega,

ON VASTU VÕTNUD JÄRGMISE OTSUSE:

Artikkel 1

1. Erandina määruse (EÜ) nr 1774/2002 artikli 4 lõikest 2, artikli 5 lõikest 2 ja artikli 6 lõikest 2 võivad Küpros ja Eesti lubada kuni 1. jaanuarini 2005 enda territooriumil loomsete kõrvalsaaduste kohapealset põletamist või matmist.

2. Lõikes 1 osutatud erandit ei kohaldata määruse (EÜ) nr 1774/2002 artikli 4 lõike 1 punkti a alapunktis i osutatud 1. kategooria materjali suhtes.

Artikkel 2

Küpros ja Eesti võtavad vastavalt määruse (EÜ) nr 811/2003 artiklites 6 ja 9 sätestatud rakenduseeskirjadele käesoleva otsuse artikliga 1 ettenähtud kohapealset põletamist või matmist lubades kõik vajalikud meetmed, et vältida inimeste ja loomade tervise ning keskkonna ohtu seadmist. Kõnealused riigid teatavad võetud meetmetest komisjonile 1. maiks 2004.

Artikkel 3

Käesolev otsus jõustub Eesti, Küprose, Leedu, Läti, Malta, Poola, Slovakkia, Sloveenia, Tšehhi ja Ungari ühinemislepingu jõustumise korral alates selle jõustumiskuupäevast.

Seda kohaldatakse kuni 1. jaanuarini 2005.

Brüssel, 29. aprill 2004

Komisjoni nimel

komisjoni liige

David Byrne

[1] EÜT L 273, 10.10.2002, lk 1. Määrust on viimati muudetud komisjoni määrusega (EÜ) nr 688/2004 (ELT L 112, 19.4.2004, lk 1).

[2] ELT L 117, 13.5.2003, lk 14.

--------------------------------------------------